Document ID: 32002R2340

Nõukogu määrus (EÜ) nr 2340/2002,
16. detsember 2002,
millega määratakse kindlaks süvamere kalavarude püügivõimalused 2003. ja 2004. aastaks
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1992. aasta määrust (EMÜ) nr 3760/92, millega luuakse ühenduse kalanduse ja akvakultuurisüsteem, [1] eriti selle artikli 8 lõiget 4,
võttes arvesse komisjoni ettepanekut
ning arvestades järgmist:
(1) Määruse (EMÜ) nr 3760/92 artikli 4 kohaselt peab nõukogu - silmas pidades kättesaadavaid teadusalaseid nõuandeid ning eelkõige kalanduse teadus-, tehnika- ja majanduskomitee aruannet - vastu võtma meetmed, mis tagavad kalavarude säästlikkusel rajaneva ratsionaalse ja vastutustundliku kasutamise.
(2) Teatavaid süvamere kalavarusid käsitlevad uued teadusalased nõuanded näitavad, et need varud on ekspluateerimise suhtes tundlikud ning nendega seotud kalapüügivõimalusi tuleks nende säilitamise huvides piirata või vähendada lubatud kogupüükide (TAC) ja kvootide kehtestamise teel.
(3) Kättesaadavad ja usaldusväärsed teadusalased nõuanded hõlmavad ajavahemikku pikkusega kaks aastat ning mitmeaastase kavandamise raames on soovitatav kehtestada lubatud kogupüügid (TAC) ja kvoodid kaheks aastaks, piiramata seejuures uutes teadusnõuannetes nõutavat iga-aastase läbivaatuse nõuet.
(4) Kui ühendus kehtestab kalanduses uued kalastamisvõimalused, mida ühenduse kalanduspoliitikas varem ei ole rakendatud, on nõukogu artikli 8 lõike 4 punktis iii ettenähtud tingimuste kohaselt kohustatud kõigi liikmesriikide huvisid arvestades määrama jaotusmeetodi.
(5) Tagamaks kogupüükide (TAC) ja kvootide tulemuslikku haldamist, tuleks kehtestada konkreetsed kalapüügitingimused ühenduse vetes ning, kui teadusalaste nõuannete kohaselt on olemas tõsine oht, siis ka kolmandate riikide suveräänsete õiguste või jurisdiktsiooni alla kuuluvates vetes.
(6) Ühenduse tasandil on vaja kindlaks määrata kalavarude majandamise põhimõtted ja teatav kord, mille alusel liikmesriigid saavad tagada oma lipu all sõitvate laevade püügitegevust.
(7) Nõukogu 6. mai 1996. aasta määruse (EÜ) nr 847/96 (millega kehtestatakse lubatud kogupüükide (TAC) ja kvootide haldamise täiendavad tingimused ühest aastast teise ülekandmisel) [2] kohaselt on vaja kindlaks määrata, milliste varude suhtes määrusega ettenähtud eri meetmeid kohaldatakse.
(8) Kalapüügivõimalusi tuleks kasutada kõnealuseid küsimusi käsitlevates ühenduse õigusaktides ettenähtud korras, eelkõige järgmiste õigusaktide alusel: nõukogu 12. oktoobri 1993. aasta määrus (EMÜ) nr 2847/93, millega luuakse ühise kalanduspoliitika suhtes rakendatav kontrollsüsteem, [3] nõukogu 15. juuni 1995. aasta määrus (EÜ) nr 2027/95, millega luuakse teatavate ühenduse kalastuspiirkondade ja kalavarudega seotud püügikoormuse korraldussüsteem, [4] nõukogu 18. detsembri 1997. aasta määrus (EÜ) nr 88/98, millega kehtestatakse teatavad tehnilised meetmed Läänemere, Suur- ja Väike-Belti ning Sundi kalavarude kaitseks [5] ja nõukogu 30. märtsi 1998. aasta määrus (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu, [6]
ON VASTU VÕTNUD KÄESOLEVA MÄÄRUSE:
Artikkel 1
1. Käesoleva määrusega kinnitatakse süvamere kalavarude 2003. ja 2004. aasta püügivõimalused, mida kohaldatakse mõlemal aastal püügipiirangutega kalastusvööndites liikmesriikide lipu all ning liikmesriikides registreeritud laevade suhtes (edaspidi "ühenduse laevad"), ning nende kalapüügivõimaluste kasutamise konkreetsed tingimused. Need kalapüügivõimalused võib igal aastal üle vaadata vastavalt uutele teadusalastele andmetele.
2. Kalapüügivõimalused käesoleva määruse tähenduses on ühenduse kasutuses olevad ja liikmesriikide vahel jaotatud lubatavad kogupüügid (TAC).
Artikkel 2
ICESi (Rahvusvaheline Mereuurimise Nõukogu) kalastusvööndite mõisted on esitatud järgmistes määrustes: nõukogu 17. detsembri 1991. aasta määrus (EMÜ) nr 3880/91 Atlandi ookeani kirdeosas kalastavate liikmesriikide nominaalsaagi statistiliste andmete esitamise kohta [7] ja nõukogu 23. oktoobri 1995. aasta määrus (EÜ) nr 2597/95 nominaalsaagi statistiliste andmete esitamise kohta liikmesriikide poolt, kes kalastavad teatavates väljaspool Atlandi ookeani põhjaosa asuvates piirkondades [8].
Artikkel 3
Ühenduse laevade süvamereliikide kalapüügivõimalused ühenduse vetes või rahvusvahelistes vetes määratakse kindlaks I lisas.
Artikkel 4
Kalapüügivõimalused jaotatakse liikmesriikide vahel, ilma et see piiraks:
a) kvootide vahetamist määruse (EMÜ) nr 3760/92 artikli 9 lõike 1 kohaselt;
b) ümberjaotamist määruse (EMÜ) nr 2847/93 artikli 21 lõike 4, artikli 23 lõike 1 ja artikli 32 lõike 2 kohaselt;
c) täiendavaid lossimisi määruse (EÜ) nr 847/96 artikli 3 kohaselt;
d) koguste kinnipidamist määruse (EÜ) nr 847/96 artikliga 4 ettenähtud korras;
e) mahaarvamisi määruse (EÜ) nr 847/96 artikli 5 kohaselt.
Artikkel 5
Kalavarud, mille suhtes kohaldatakse preventiivseid või analüütilisi TACe, kalavarud, mille suhtes ei kohaldata määruse (EÜ) nr 847/96 artiklitega 3 ja 4 ettenähtud paindlikku ühest aastast teise ülekandmist, ning kalavarud, mille suhtes kohaldatakse sama määruse artikli 5 lõikega 2 sätestatud karistuskoefitsiente, määratakse 2002. aastaks kindlaks käesoleva määruse II lisas.
Artikkel 6
1. Pardal ei tohi hoida ega laevalt lossida kalaliike, mille suhtes on kalapüügivõimalused kindlaks määratud, välja arvatud juhul, kui:
a) saagi on püüdnud liikmesriigi laevad, kellel on kvoot ning kõnealune kvoot ei ole ammendatud, või
b) saak on püütud määruse (EÜ) nr 850/98 alusel tehtud teadusuuringute käigus.
Kõik lossimised, välja arvatud püük punkti b alusel, arvestatakse kvoodist maha.
2. Kaaspüügikvoodi alusel püütud saak jäetakse nõukogu määruse (EÜ) nr 850/98 artikli 5 kohasel sihtliikide protsendimäära arvestamisel arvesse võtmata.
Artikkel 7
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. detsember 2002

Labels: 8
18
6